Notum fieri volumus sancte Dei ecclesie filiis presentibus atque futuris, quod Guido de Modiaco, jacens in malo unde mortuus est, volens hereditare in Dei regno, dedit cum fratribus suis, scilicet Stephano et Evrardo et Umberto, partem hereditatis sue, pro animarum suarum patrisque ac matris omniumque parentum suorum redemptione, Deo et apostolis ejus Petro et Paulo ad locum Cluniacum, ut ipse post mortem suam a fratribus receptus, ibidem sepeliretur. Quo mortuo venerunt fratres ejus in capitulum, et coram fratribus donum ex parte sua laudando confirmaverunt, tali namque pacto ut si Stephanus in bello aut quacumque morte subitanea moreretur, pro eodem dono Cluniaci sepeliendus a fratribus susciperetur.